आय से अधिक संपत्ति के मामले में सीबीआई ने लगातार तीसरे दिन पूछताछ के बाद कड़प्पा के सांसद जगनमोहन रेड्डी को रविवार शाम सा़ढ़े सात बजे के आस-पास गिरफ़्तार किया गया था.  अदालत के आस-पास उनके समर्थकों को रोकने के लिए रास्तों को बंद कर दिया गया है.अदालत में सुप्रीम कोर्ट के तीन वरिष्ठ वकील जिनमें मुकुल रोहतगी भी शामिल हैं, जगन रेड्डी का बचाव करेंगे.जगन रेड्डी के समर्थकों को उम्मीद है कि अदालत उन्हें जमानत पर रिहा कर देगी. सीबीआई अदालत से अनुरोध करने वाली है कि उन्हें और पूछताछ के लिए सीबीआई की हिरासत में दिया जाए.इस बीच जगन मोहन रेड्डी की वाईएसआर कांग्रेस पार्टी ने सोमवार को राज्य व्यापी बंद का आहवान किया है.इस आहवान को देखते हुए पूरे राज्य में सुरक्षा के प्रबंध कड़े कर दिए गए हैं.हैदराबाद में जगन मोहन रेड्डी की मां विजय लक्ष्मी, बहन भारती और पत्नी शर्मिला रविवार रात से भूख हड़ताल पर बैठे हैं. उनके निवास स्थान के बाहर इस भूख हड़ताल कैंप पर समर्थकों की बड़ी भीड़ जुटी है.इनमें कांग्रेस के दो बागी विधायक और एक लोकसभा सांसद एस हरी भी शामिल हैं.जगन मोहन रेड्डी पर आरोप हैं कि जब उनके पिता वाईएसआर रेड्डी आंध्र प्रदेश के मुख्यमंत्री थे तो उनके व्यवसाय में कई कंपनियों ने करोड़ों रुपए का निवेश किया और बदले में उन्हें सरकार की ओर से लाभ पहुँचाया गया.जगन मोहन रेड्डी पहले कांग्रेस के सांसद थे लेकिन अपने पिता की मौत के बाद जब उन्हें मुख्यमंत्री नहीं बनाया गया तो उन्होंने विद्रोह कर दिया.बाद में उन्होंने अपनी एक अलग पार्टी बना ली थी और वे राज्य की कांग्रेस सरकार के लिए लगातार परेशानी पैदा करते रहे हैं.